Skone kunste - Martiens van der Linde oorlede
Die Weskus-kunstenaar Martiens van der Linde is Woensdagaand na 'n kort siekbed oorlede. Martiens het uitstallings gehou by Bellville Kunsvereniging, asook by SANLAM se kunsgalery. Sy werk is uitgestal in talle Weskus-galerye, en sy naam is opgeneem in The Dictionary of South African Painters and Sculptors deur Grania Ogilvie.
Martiens is in 1924 te Griekwastad gebore, en het as diamantslyper in Johannesburg gewerk. Daarna was hy eiendomsontwikkelaar van Quellerina en Birchleigh in die Kempton Park-area.
In 1976 laat vaar hy alles en verhuis na Melkplaas, waar hy voltyds begin skilder en beeldhou op die plaas Melkplaas te Velddrif. Martiens het talle landwye toere onderneem waartydens hy sy skilderye bekend gestel het en hordes vriende gemaak het. Op Velddrif was hy aktief betrokke by kultuuraangeleenthede, voorlesings, kuns- en toneeluitvoerings - waarvan een aanleiding gegee het tot 'n professionele Kuns/Woord-produksie, Skilder, by die KKNK. Die werk het sy skilderye en gedigte as tema gehad, en is lof toegeswaai in 'n volledige artikel deur Die Burger se kunsredakteur.
Martiens se kuns bestaan hoofsaaklik uit houtskool- en waterverfwerke, asook houtbeeldhou, en 'n unieke kunsvorm wat hy Mistieke Kuns gedoop het. Oor 'n tydperk van jare sou hy sy eie tegniek ontwikkel met akrielverf. Mettertyd sou 'n tema ontstaan, deurdat hy die beelde "gesien" het, wat hy dan uitgelig het, soos in die meegaande "Van Krip na Kruis", waar honderde klein figuurtjies die pad van Christus met die kruis meemaak, en elkeen 'n kruispad bereik waar keuses gemaak moet word.
Saam met sy vrou Elsje het hy in 'n kranige voëlkyker ontpop. Hulle het aan talle voëlkyk-aktiwiteite landswyd deelgeneem. Hierdie stokperdjie het natuurlikerwyse ontwikkel uit sy besondere liefde vir die veld.
Samehangend hiermee het hy ook 'n intense belangstelling in sterrekunde gehad. Dit het ook duidelik geblyk in die verse wat hy deur die jare geskryf het en wat in die onlangse tyd saam met sy skilderye in aanbiedings gebruik is.
Martiens word oorleef deur sy vrou, Elsje, sy vorige vrou Barbara, sy dogters, Bavarian en Babett, en seun, Anton, en kleinseuns Viljé en Martiens Maritz. Die roudiens het Saterdagmiddag 15h00 plaasvind in die NG Kerk Velddrif. Die teraardebestelling was op Vrydag in die familiebegaafplaas te Melkplaas.